DCC:ชี้กำไรปี 60 จะทำสถิติสูงสุดใหม่แนะนำ”ถือ” ราคาเป้าหมาย 4.50 บาท
DCC:ชี้กำไรปี 60 จะทำสถิติสูงสุดใหม่แนะนำ"ถือ" ราคาเป้าหมาย 4.50 บาท
26 ม.ค. 2560

บล.เมย์แบงก์ กิมเอ็ง ระบุในบทวิเคราะห์วันนี้(26ม.ค.)ว่า บริษัท ไดนาสตี้เซรามิค จำกัด (มหาชน)  หรือ DCC ประกาศผลประกอบการไตรมาส4/59 มีกำไรสุทธิเท่ากับ 307 ล้านบาท ชะลอลดลงเมื่อเทียบกับไตรมาสก่อน 3% เทียบไตรมาสก่อนหน้าและปีก่อน 11%
เนื่องจากได้รับผลกระทบจากต้นทุนก๊าซที่เริ่มปรับขึ้นในไตรมาสสี่ รวมถึง ต้นทุนค่าขนส่งที่ปรับขึ้น  ยอดขายเท่ากับ 1,669 ล้านบาท ไม่เปลี่ยนแปลงมากนัก  เพิ่มขึ้นจากไตรมาสก่อน 4% ในขณะที่ลดลงจากปีก่อน 5%  อัตรากำไรขั้นต้น 42.9% ลดลงเมื่อเทียบกับไตรมาสก่อน 45.2% เนื่องจากต้นทุนก๊าซที่เริ่มปรับขึ้นในไตรมาสสี่  แต่เพิ่มขึ้นเมื่อเทียบกับปีก่อน 41.9% จากต้นทุนก๊าซในปีนี้ที่ปรับลดลงจากปีก่อน  ค่าใช้จ่ายในการขายและบริหารในไตรมาสนี้เพิ่มขึ้นเป็น 340 ล้านบาท (+4%เทียบไตรมาสก่อหน้า, +14% เทียบช่วงเดียวกันของปีก่อน)
เนื่องจากต้นทุนค่าขนส่งที่เพิ่มขึ้นตามน้ำมันดีเซล และค่าใช้จ่ายในการบริหารเพิ่มขึ้น  ภาระดอกเบี้ยจ่ายลดลงเหลือ 5 ล้านบาท (-23% เทียบไตรมาสก่อหน้า, -28% เทียบช่วงเดียวกันของปีก่อน)  รวมแล้วปี 2559 ยอดขายของ DCC ทรงตัวที่ 7,165 ล้านบาท  ในขณะที่กำไรสามารถเพิ่มขึ้นทำจุดสูงสุดใหม่ 1,422 ล้านบาท เพิ่มขึ้นเล็กน้อย 4%
DCC กำลังอยู่ในช่วงเพิ่มกำลังการผลิตอีกเดือนละ 1 ล้านตรม. หรือ เพิ่มขึ้น 17% ใช้เงินลงทุนทั้งหมด 500 ล้านบาท  โดยระยะแรกเพิ่ม 300,000 ตรม./เดือน กำหนดเสร็จในปี 2559 และ ระยะสองเพิ่มอีก 700,000 ตรม./เดือน  กำหนดเสร็จภายในปี 2560 เพื่อรองรับตลาดต่างประเทศโดยเฉพาะในกลุ่ม AEC เช่น ลาว พม่า กัมพูชา และ มาเลเซีย  ซึ่งจะทำให้สัดส่วนตลาดต่างประเทศในปี 2560 เพิ่มขึ้นเป็น 6% จากปีก่อน 4%  ในปี 2560 DCC ได้วางงบลงทุนไว้ 647 ล้านบาท สำหรับขยายสาขา ปรับปรุงสาขาเดิม และ ซื้อเครื่องจักรใหม่  แนวโน้มปี 2560 คาดยอดขายจะมีการปรับตัวดีขึ้น  ในขณะที่กำไรจะทำสถิติสูงสุดใหม่ คือ ยอดขายเติบโต 13% สู่ระดับ 8,102 ล้านบาท และ มีกำไรสุทธิ 1,657 ล้านบาท (กำไรต่อหุ้น 0.25 บาท) เติบโต 17%
DCC ได้ประกาศจ่ายเงินปันผลสำหรับกำไรไตรมาส4/59 เท่ากับ 0.036 บาท หรือ คิดเป็น 76.5% ของกำไรต่อหุ้น  ราคาหุ้นปัจจุบันมีอัตราเงินปันผลตอบแทนปี 2559 เท่ากับ 3.9% และ คาดจะเพิ่มเป็น 4.7% ในปี 2560  ประเมินราคาเป้าหมายปี 2560 เท่ากับ 4.50 บนฐาน ค่าเฉลี่ยของ Dividend Yield – 2SD = 5% คงคำแนะนำถือ